A dohány után a következő évtől az alkoholkereskedelem is állami felügyelet alá kerül – írta a Napi Gazdaság csütörtöki számában pontosan meg nem nevezett kormányközeli forrásra hivatkozva. A kormányszóvivő a választások előtt letagadta, hogy lenne ilyen terv. És most is azt mondják, nem készült előterjesztés, nincs napirenden az ügy.

A Napi Gazdaság úgy tudja, hogy az eddig még csak elképzelés szintjén létező koncepciót véglegesítették, annak megvalósításáról már el is kezdődtek az egyeztetések a piac szereplőivel. A lap információi szerint a tervezetet a trafikokéhoz hasonlóan alakítják ki, tehát törvényi szinten rögzítik a szeszes italok árusításának szabályait. Az is biztosnak tűnik, hogy a dohányboltok monopóliumával megegyező módon jövőre kizárólag az erre létrehozott, az állam által előzetesen engedélyezett italüzletekben kapható majd alkohol.

© hvg.hu

A kormányszóvivői iroda a 444.hu-nak azt válaszolta a Napi Gazdaság értesülésére, hogy „az alkoholtartalmú italok kereskedelmének ügyéről a kormány nem tárgyalt, előterjesztés nem készült és nincs a kormány napirendjén.”

A választásokat megelőzően is cáfolták a nemzeti italboltok kialakításáról megjelent hírünket. Az akkori kormányszóvivő Giró-Szász András tagadta, sajtókacsának nevezte a nemzeti italboltoknak a hvg.hu által megszellőztetett tervét. Cikkünkben olyan, kormányzati körökből származó információkról írtunk, amely szerint a választások után jöhet az államilag ellenőrzött szeszesital-piac, és akkori értesüléseink szerint az úgynevezett tömény alkoholos italok vagy égetett szeszes italok kiskereskedelmét kötnék koncesszióhoz, a söröket és a borokat továbbra is árulhatnák az élelmiszerboltok. A Napi Gazdaság rövidhírében nincs arról szó, hogy ilyen engedményt terveznek-e tenni.

Olyan információról is írtunk cikkünkben, amely szerint vélhetően a trafikok is pályázhatnak majd az italárusítási koncesszióra, és volt, aki egyenesen azt állította, hogy az égetett szeszeket "bevinnék a trafikokba". Most is lehet egyébként kapni a trafikokban töményet, de ez esetben kizárólag ott lehetne.

A nemzeti italboltokról szóló értesülés viszont már tavasszal sem volt új, a Népszava például már 2012 novemberében írt arról, hogy a kormány a dohánykereskedelem államosítása után állami monopólium alá vonná az alkoholpiacot is, és a 15-20 százalékosnál nagyobb alkoholtartalmú italokat csak koncessziós díjat fizető boltokban lehetne árusítani. Aztán 2013 májusában a Magyar Narancs idézett is egy a Nemzetgazdasági Minisztérium (NGM) számára készült szakértői feljegyzésből, amely utal arra, hogy a szeszforgalom újraszabályozásáról született kormányzati ötletet a tárcának küldték kidolgozásra.